Wamba Santa María kirik

Santa María kirik (hispaania keeles Santa María de Wamba) on Hispaanias Valladolidi provintsis Wambas asuv rekonkista-aegne eelromaani ja romaani kirik. Kiriku idaosa on 10. sajandist, lääneosa 12. sajandist. Kirik on silmapaistev ehitismälestis ja see on võetud koos üheksa teise mosaraabia arhitektuurimälestisega UNESCO maailmapärandi nimistu kandidaatide nimekirja. Kirjeldus Wamba taasasustati põhja poolt Astuuria kuningriigist tulijatega ning kiriku arhitektuur on rohkem läänegootide ja astuuria arhitektuuri mõjutustega kui teised piirkonna hooned, näiteks San Cebrián de Mazote kirik (selle küla taasasustasid Al-Ándalusest pärit kristlased). Kiriku põhiplaan on ristkülikukujuline, idas veidi eenduva keskse apsiidiga. 10. sajandi eelromaani hoonest on säilinud pikihoone põhjasein, pikihoonega ühelaiune transept ja kolme apsiidiga kooriruum. 10. sajandi müürid on laotud mördiga ühendatud väikestest klompkividest, ebakorrapärastest kvaadritest ja tellistest. Romaani pikihoone on ehitatud korrapärastest lubjakiviplokkidest. Nelitise kohal kõrgub ruudukujulise põhiplaaniga torn, nelja ümarkaarse paarisaknaga kõigis külgedes, kaetud püramiidkatusega. Läänefassaadil on romaani ümarkaarega peaportaal. Astmikportaalil on kolmeastmeline arhivolt, mis mõlemal küljel toetub kolmele sambale. Arhivolte kaunistavad mõikad ja kaarfriisid. Madalreljeefsete rosettidega kaetud tümpanon toetub konsoolidele, mida kaunistavad inimpead suust väljuvate lehtedega. Tümpanonil on raidkiri "Era MCCXXXIII", mis vastab kristliku ajaarvamise aastale 1233, tänapäeva kalendris 1195. Portaali kohal on kitsas rullikfriisiga varikatus, mida toetavad looma- või inimpeadega konsoolid. Säilinud värvijäljed viitavad sellele, et portaal oli algselt värvitud. Pikihoone põhjaküljel asus kunagine ristikäik ja pääs klausuuri, seal paikneb johanniitide kloostri ajast pärit luukamber. Ajaloost Kuningas Rekkeswinthi (suri 672) valitsemisajal oli Wamba kuninglik residents, muuhulgas oli seal ka läänegootide kirik, mille raiddekoori osi on Valladolidi muuseumis. Pärast läänegootide kuningriigi langemist muslimite invasioonis Pürenee poolsaarele vallutati piirkond Umaijaadide käest tagasi alles Astuuria Alfonso III ajal, kes valitses aastatel 866–910. Oletatavasti ehitati Wamba tolleaegne kirik pärast seda uuesti üles. Praeguse kiriku vanim osa pärineb 10. sajandist. Ürikutes leidub teateid Wambas asuva kloostri kohta, mille osaks kirik arvatakse olevat olnud. See võis olla esimene mosaraabia kirik piirkonnas. 12. sajandil läks klooster johanniitide ordu kätte kuni 19. sajandini. Praegune pikihoone ehitati kirikule 12. sajandi lõpus. Enamik kloostri tänapäevaks varemetena säilinud hooneid ehitati pärast 12. sajandit. Viited Välislingid Iglesia de Santa María de Wamba, Valladolid. - Arteguias